Cara Hunter

Ingen utvei

Oversatt av Ulrik Farestad

Cara Hunter

Ingen utvei

Oversatt av Ulrik Farestad

Til Sarah,
fordi alle trenger en wonderwall

04.01.2018, kl. 00.55

Film fra hjelmkamera, brannbetjent Fletcher, Oxfordshire Fire and Rescue Service

Utrykning til Felix House, 23 Southey Road, Oxford. Filmen begynner idet to brannbiler stanser i en forstadsgate. Husene er store. Det er mørkt. Sirener, blinkende lys.

UTRYKNINGSSENTRALEN TIL ALLE ENHETER:

Det kan være snakk om personskade. Innringeren sa at det muligens er fire personer til stede i boligen. To voksne, to barn.

UTRYKNINGSLEDER:

Mottatt. Vi er på plass. Første etasje står i flammer.

Kameraet svinger mot høyre og viser huset. Det kommer svart røyk fra vinduene til høyre i øverste etasje, og flammer er synlige i etasjene under. En håndfull forbipasserende og naboer har samlet seg i gaten. Folk roper, og det lyder flere sirener. En politibil stanser. Brannfolkene tar ned stiger, vikler ut slanger og fester pustemasker.

UTRYKNINGSLEDER TIL MANNSKAPET:

Ingen av naboene har sett familien, så jeg vil at to betjenter med pustemasker skal ta seg opp og undersøke andre etasje.

TEAMLEDER MED ANSVAR FOR PUSTEAPPARATER:

Mottatt. Alfa Team 1 står klar til å gå inn.

Flammene er nå synlige gjennom glassruten i inngangsdøren. Alfa Team 1, med brannbetjent Fletcher i spissen, går bortover innkjørselen i retning av huset. En stige blir satt opp på venstre side, og Fletcher klatrer opp med en slange. Lyd av dempede stemmer og radiostøy. Tung pusting i masken. Kameraet kommer over vinduskarmen og viser rommet. Tykk røyk. Lyset fra hjelmlykten sveiper fra høyre til venstre, og man kan se hyller, en kommode, en stol. Ingen synlige flammer, men teppet ulmer. Kameraet vendes mot vinduet igjen. Brannbetjent Fletcher klatrer opp stigen.

TEAMLEDER MED ANSVAR FOR PUSTEAPPARATER:

Alfa Team 1, kan dere se noen skadde personer?

FLETCHER [puster tungt]:

Nei.

Fletcher går til døren og ut i gangen. Kameraet gynger fra side til side, og lysstrålen viser tre dører og en trapp som fører opp til etasjen over. I trappeoppgangen ser man et flakkende skinn fra flammene i første etasje. Gnistene flyr i luften, og røyken stiger opp trappen og sprer seg langs taket. Det spraker i radioen igjen, og man hører lyden av vann fra brannfolkene som står utenfor og prøver å slukke brannen. Fletcher går til den neste døren, som står på gløtt. Gjennom røyken kan man se fotballplakater og en enkeltseng. Dynen er slengt til side, men det er ingen å se. Han leter i rommet og under sengen.

TEAMLEDER MED ANSVAR FOR PUSTEAPPARATER:

Alfa Team 1, nye opplysninger. Naboene sier at det dreier seg om en gutt på ti eller elleve år, og et småbarn.

Fletcher går ut i gangen igjen og videre til neste dør. Den står åpen. Røyken er mye tykkere her. Her brenner det – teppet, gardinene og sengetøyet i barnesengen står i flammer. Fletcher løper til sengen. Det ligger et barn der, urørlig. Han skynder seg tilbake til det første rommet og gir barnet til brannbetjent Evans, som står på stigen i vinduet. Vinden blåser inn i rommet. Deler av teppet tar fyr.

FLETCHER:

Alfa Team 1 til teamleder. En skadet person er funnet og brakt ned stigen. Et barn. Ikke ved bevissthet.

UTRYKNINGSLEDER:

Mottatt, Alfa 1. Ambulansen er på plass.

Fletcher går ut i gangen igjen, etterfulgt av brannbetjent Waites. De går til trappen. Brannbetjentene Evans og Jones har tatt seg inn i boligen for å lete etter skadde, og kommer fra den andre siden.

FLETCHER:

Har dere funnet noen?

Evans rister på hodet. Jones har et håndholdt termografikamera. Han snur seg rundt og begynner å peke innstendig og gi tegn til at de skal gå ned i første etasje.

JONES:

Det er noen der nede – ved bunnen av trappen.

FLETCHER:

Alfa 1 til teamleder. Vi har oppdaget en person ved bunnen av trappen. Det kan være det andre barnet. Vi går ned.

Alfa Team 1 går ned trappen. Gulvet i gangen står i flammer, og brannen har spredd seg i alle retninger. De løfter den skadde fra gulvet og går tilbake opp trappen og overleverer ham til Alfa Team 2, som bærer ham ned stigen. Plutselig lyder et smell idet brannen bryter gjennom til øverste etasje, og deler av bygningen kollapser. Rop og alarmsignaler på radioen. Flammene er synlige i døråpningen til soverommet.

WAITES:

Faen – baktrekk – baktrekk!

UTRYKNINGSLEDER:

Alle ut, jeg gjentar: Alle ut.

FLETCHER [gisper]:

Det er sikkert flere mennesker her – jeg går inn igjen.

UTRYKNINGSLEDER:

Nei, jeg gjentar: Nei. Du er i livsfare. Kom deg ut derfra, for helvete. Jeg gjentar: Kom deg ut, for helvete. Team Alfa 1, bekreft –

Det lyder flere smell. Radiosignalet blir brutt.